คลังรับขายข้าวเจอตอเปิดทางเสนอกู้เงินเพิ่ม
&#8220;กิตติรัตน์&#8221; ยอมรับระบายข้าวอ่วมอรทัย เจอพิษบาทแข็ง
21 พ.ค. 2556

“กิตติรัตน์” ยอมรับระบายข้าวอ่วมอรทัย เจอพิษบาทแข็ง
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า การที่ค่าเงินบาทแข็งค่าขึ้นมาทำให้กระทบกับการส่งออกข้าวของไทย ซึ่งเป็นเหมือนกับสินค้าเกษตรหลายอย่าง เช่น ยางพารา ปาล์มน้ำมัน ที่เป็นพืชเกษตรที่ส่งออกจำนวนมากของประเทศไทย
อย่างไรก็ตาม นายกิตติรัตน์ปฏิเสธที่จะให้ความเห็นว่า การระบายข้าวที่รับจำนำออกไปขายต่างประเทศและได้เงินน้อยลงจะกระทบกับเงินหมุนเวียนมารับจำนำข้าวนาปีรอบใหม่ในฤดูกาลผลิต 2556/2557 และข้าวนาปรังฤดูกาลผลิต 2557 หรือไม่ รวมถึงไม่ระบุว่ารัฐบาลจะต้องขยายวงเงินกู้เพื่อรับจำนำข้าวรอบใหม่หรือไม่
นายอารีพงศ์ ภู่ชอุ่ม ปลัดกระทรวงการคลัง กล่าวว่า หากกระทรวงพาณิชย์ต้องการขอวงเงินกู้เพิ่มเพื่อนำไปรับจำนำข้าวรอบใหม่ ก็ต้องทำเรื่องเสนอขอมาให้กระทรวงการคลังพิจารณา จะได้รับอนุมัติหรือไม่ขึ้นอยู่กับวงเงินที่ขอเพิ่ม และฝ่ายการเมืองจะเป็นผู้ตัดสินใจในเรื่องนี้
นายอารีพงศ์ กล่าวว่า การรับจำนำข้าวยังคงยึดถือตามมติคณะรัฐมนตรีเดิมให้อยู่ในวงเงิน 5 แสนล้านบาท เป็นเงินกู้จำนวน 4.1 แสนล้านบาท และเป็นเงินสภาพคล่องจากธนาคารเพื่อการเกษตรและสหกรณ์การเกษตร (ธ.ก.ส.) อีก 9 หมื่นล้านบาท ส่วนการระบายข้าวจำนำข้าวรอบใหม่ หากไม่มีอะไรเปลี่ยนแปลงต้องใช้เงินจากการระบายข้าวออกไปเท่านั้น
รายงานข่าวแจ้งว่า ที่ประชุมคณะกรรมการนโยบายข้าวแห่งชาติ เมื่อวันที่ 17 พ.ค.ที่ผ่านมา ทางกระทรวงพาณิชย์ได้เสนอว่า ในกรณีที่มีการจัดหาเงินเต็มกรอบเพดาน 5 แสนล้านบาท แต่ยังไม่ได้รับเงินจากการระบายผลผลิตทางการเกษตร แต่มีความจำเป็นต้องใช้เงินในการรับจำนำข้าว ให้กระทรวงพาณิชย์ตกลงกับ ธ.ก.ส.เป็นคราวๆ ไป เพื่อสำรองจ่ายโดยไม่ได้รับการชดเชยต้นทุนเงินให้แก่ ธ.ก.ส.